b'\n_START_ARTICLE_\nEks\n_START_PARAGRAPH_\nEks je preprosta politi\xc4\x8dna komedija Toneta \xc4\x8cufarja iz leta 1934. Pisana je v na\xc4\x8dinu ljudske igre. Prikazuje politi\xc4\x8dne spore malega mesta, kjer se za oblast potegujeta dve stranki.\n_START_SECTION_\nObjava in uprizoritve\n_START_PARAGRAPH_\nDelo ni bilo objavljeno, ohranjeno je v obliki tiskopisa, ki ga hrani arhiv Slovenskega gledali\xc5\xa1kega muzeja v Ljubljani. Uprizorjeno je bilo leta 1934 na Delavskem odru na Jesenicah.\n_START_SECTION_\nPrvo dejanje\n_START_PARAGRAPH_\nMilan se po dolgem \xc4\x8dasu vrne domov, kjer ga vsi prijazno sprejmejo, \xc5\xa1e posebej \xc5\xbeupanja. Ta se jezi na mo\xc5\xbea, ker je ves \xc4\x8das zaposlen z delom na rotov\xc5\xbeu, kjer ima mlado tajnico. \xc5\xbdupan je zares mo\xc4\x8dno zaposlen s sklicevanjem seje, vendar povabljeni raje sedijo v Hrenovi gostilni kot na seji. Medtem Igor zasanjano strmi v Mirino okno, pri tem ga zaloti Milan in obljubi, da bo zaljubljencema pomagal.\n_START_SECTION_\nDrugo dejanje\n_START_PARAGRAPH_\nV Me\xc5\xbeanovi gostilni posedajo nasprotniki Hrenove stranke, ko prihitijo Miha\xc4\x8d, Kljukec in \xc5\xa0ulc z novico, da je treba budno paziti in takoj naznaniti vsak temen element. Nih\xc4\x8de ne ve, kaj je to, vendar hitijo domov, da bi odstranili sumljive predmete. Me\xc5\xbeanov sin naj bi se znebil letakov, s katerimi so pred volitvami sme\xc5\xa1ili vladajo\xc4\x8de. A Igor je obupan, misli na samomor, prepri\xc4\x8dan je, da Mire ne zanima ve\xc4\x8d. Milan ga potola\xc5\xbei z mislijo, da se bo nesporazum kmalu uredil.\n_START_SECTION_\nTretje dejanje\n_START_PARAGRAPH_\nMira doma\xc4\x8dim sporo\xc4\x8di, da bo \xc5\xa1la v samostan, prav vzrok za to pa prikriva. Igorja so namre\xc4\x8d spoznali za temen predmet in ga zaprli, ko je v potok metal letake. \xc5\xbdupanjo popade panika, prepri\xc4\x8dana je, da je Igor atentator. \xc5\xbdupan misli treznej\xc5\xa1e, uka\xc5\xbee, naj fanta le posvarijo in nato izpustijo. Kljukec pove, da je na rotov\xc5\xbeu kurir naznanil ministrov obisk. Hren je navdu\xc5\xa1en ob novici.\n_START_SECTION_\n\xc4\x8cetrto dejanje\n_START_PARAGRAPH_\nMesto se pripravlja na ministrov obisk, le Milan se posmehuje, da so kot klovni v cirkusu. Igor mu razodene, da bo pobegnil \xc4\x8dez goro k stricu, da pozabi na ljubezenske tegobe in bole\xc4\x8dino.\n_START_SECTION_\nPeto dejanje\n_START_PARAGRAPH_\nRazburjenje ob bli\xc5\xbeajo\xc4\x8dem se ministrovem prihodu nara\xc5\xa1\xc4\x8da. Me\xc5\xbean i\xc5\xa1\xc4\x8de sina, pri Hrenovih pa najdejo Mirino poslovilno pismo - storila bo samomor. Hrenovi so obupani, kmalu pa prite\xc4\x8de Toma\xc5\xbeev z novico, da se Igor in Mira objemata na mostu. Milan zastavi dobro besedo za Igorja, ki je Miro re\xc5\xa1il pred smrtjo. Star\xc5\xa1em torej ne preostane drugega, kakor da popustijo in zaljubljenca zdru\xc5\xbeijo. Mira in Igor se sre\xc4\x8dna objameta. Tedaj pride brzojavka, da ministra ne bo, ker je vlada padla. Milan oznani, da je zdaj Hren eks\xc5\xbeupan - tako je, \xc4\x8de \xc4\x8dez politiko delajo besedolomci in nezna\xc4\x8dajne\xc5\xbei. Pojedina ob ministrovem odhodu postane praznovanje zaroke Mire in Igorja.'